Mišljenje Europskog odbora regija – Buduće državne potpore EU-a u poljoprivredi, šumarstvu i ruralnim područjima

(2022/C 301/10)

Izvjestitelj: Guido MILANA (PSE/IT), član Općinskog vijeća Općine Olevano Romano

PREPORUKE O POLITIKAMA

EUROPSKI ODBOR REGIJA

1. pozdravlja nedavne nove prijedloge Europske komisije za dodjelu državnih potpora u poljoprivredi, koje će se primjenjivati od 1. siječnja 2023.;

2. podsjeća na to da je člankom 107. stavkom 1. Ugovora o funkcioniranju EU-a propisano da su državne potpore koje se dodjeljuju poduzećima, ako bi mogle narušiti tržišno natjecanje među državama članicama, nespojive s unutarnjim tržištem, ali se pritom dopuštaju određena odstupanja;

3. podsjeća na to da za poljoprivredni i šumarski sektor te ruralna područja Komisija ocjenjuje postoji li takvo narušavanje i da svoju analizu temelji na smjernicama za dodjelu državnih potpora u sektorima poljoprivrede i šumarstva i u ruralnim područjima te da je tim smjernicama obuhvaćeno programsko razdoblje od 2014. do 2022. godine;

4. naglašava da je člankom 81. Uredbe (EU) br. 1305/2013 Europskog parlamenta i Vijeća ( 1 ) o potpori ruralnom razvoju iz Europskog poljoprivrednog fonda za ruralni razvoj propisano da se financiranje mjera koje nisu obuhvaćene Prilogom I. UFEU-u mora provoditi u skladu s pravilima o državnim potporama;

5. naglašava da je tim usklađivanjem omogućeno da trajanje pravila o državnim potporama bude u skladu s trajanjem pravila o potpori ruralnom razvoju;

6. napominje da je Komisija u tu svrhu 2019. pokrenula savjetovanje i da su rezultati tog savjetovanja navedeni u radnom dokumentu SWD(2021) 107 final ( 2 )

7. podsjeća na to da su u međuvremenu Europski parlament i Vijeće EU-a donijeli uredbe o novom ZPP-u, posebno Uredbu (EU) 2021/2115 Europskog parlamenta i Vijeća ( 3 ) , kojom se utvrđuju pravila o potpori za strateške planove uzimajući pritom u obzir mišljenje Odbora regija o novoj zajedničkoj poljoprivrednoj politici (ZPP);

8. naglašava da novi prijedlozi o dodjeli državnih potpora moraju uzeti u obzir novu zajedničku poljoprivrednu politiku te i dalje biti u skladu s njom;

9. naglašava da će poljoprivredna gospodarstva biti dužna provoditi strategije iz zelenog plana, posebno strategiju o bioraznolikosti i strategiju „od polja do stola”;

10. naglašava da je ključno pomagati poljoprivrednim i šumarskim poduzećima u zelenoj tranziciji, posebno manjim poduzećima koja se nalaze u strateškim područjima i koja imaju važnu ulogu u zaštiti i očuvanju krajolika;

11. potiče Komisiju da za uvozne proizvode utvrdi europske standarde proizvodnje i primjenu reciprociteta ili zrcalnih klauzula, jednakovrijedne onima koje se traže od proizvođača iz EU-a;

12. poziva Komisiju da poveća broj graničnih kontrola i da kontrolira izvršenje postupaka poput hladne obrade uvezenih proizvoda;

13. podsjeća na to da je Odbor regija već izrazio svoja stajališta o tim dvjema strategijama u mišljenjima Europskog odbora regija „Biološki raznoliki gradovi i regije nakon 2020. na konferenciji COP15 o biološkoj raznolikosti i u strategiji EU-a o biološkoj raznolikosti do 2030.” ( 4 ) i „Od polja do stola: lokalna i regionalna dimenzija” ( 5 )

14. naglašava ključnu ulogu lokalnih vlasti u utvrđivanju nekih postupaka, i upravljanju njima, povezanih s dodjelom određenih potpora u vidu naknade štete, posebno potpora povezanih s upravljanjem rizicima u poljoprivredi;

15. podsjeća na to da regionalne i lokalne uprave ne sudjeluju samo u definiranju nacionalnih strateških planova iz Uredbe (EU) 2021/2115, nego su i korisnici mjera u području ruralnog razvoja te doprinosi definiciji pristupa odozdo prema gore u okviru inicijative LEADER;

16. napominje da su od 2014. do 2019. državne potpore dodijeljene u poljoprivrednom sektoru na europskoj razini pale sa 7,6 milijardi na 6 milijardi, ali su se povećale tijekom razdoblja pandemije bolesti COVID-19;

17. naglašava da tijekom tog razdoblja poljoprivredna gospodarstva, šumarski i poljoprivredno-prehrambeni sektor nikad nisu prestali s proizvodnjom, čime su zajamčili sigurnost opskrbe u skladu s člankom 39. UFEU-a;

18. ističe da je rat između Rusije i Ukrajine doveo do nestabilnosti na tržištima robe i opskrbe hranom;

19. ističe ulogu koju bi ZPP trebao imati u tom pogledu kad je riječ o samoopskrbi i jamčenju sigurnosti opskrbe hranom;

20. podsjeća na to da je opskrba bila moguća i zahvaljujući mogućnosti korištenja pomoći koju je Komisija odobrila na ad hoc osnovi zbog gospodarske krize uzrokovane COVID-om 19;

21. nadalje napominje da je većina državnih potpora, isključujući posebne potpore za krizu uzrokovanu bolešću COVID-19, uglavnom dodijeljena u okviru planova ruralnog razvoja, a posebno za mjere koje nisu obuhvaćene ciljevima iz Priloga I. Ugovoru (poljoprivredni proizvodi);

22. prima na znanje činjenicu da je postupak uključivanja državnih potpora u programe ruralnog razvoja bio složen;

23. napominje da, iako su Uredba (EU) br. 1305/2013 o potpori za postizanje ciljeva ruralnog razvoja iz EPFRR-a i smjernice za dodjelu državnih potpora u sektoru poljoprivrede, šumarstva i u ruralnim područjima za razdoblje 2014. – 2020. vrlo slične, intervencije u području ruralnog razvoja nisu uvijek potpuno u skladu s pravilima o državnim potporama;

24. prima na znanje činjenicu da je u savjetovanju koje je pokrenula Komisija ukazano na neke aspekte postojećih pravila o državnim potporama koji su zastarjeli;

25. naglašava da je i dalje ključni cilj da se osiguravaju jednaki uvjeti za sva poduzeća u Europskoj uniji;

26. napominje da neke mjere treba zadržati i prilagoditi, posebno kad je riječ o upravljanju rizicima;

27. konstatira da su se potpore sektoru šumarstva uglavnom koristile za intervencije u području ruralnog razvoja i da je, s obzirom na važnu ulogu šuma, korištenje pomoći potrebno olakšati;

28. smatra da treba pružiti potporu poljoprivrednim gospodarstvima i poduzećima u sektoru šumarstva u zelenoj tranziciji, posebno mikropoduzećima, malim lokalnim poljoprivrednicima i kratkim lancima opskrbe hranom, koji se, u svjetlu visokih cijena hrane i proizvodnih faktora kao što su energija i gnojivo na koje dodatno utječe rat u Ukrajini, ne mogu sami nositi s tim posljedicama; s tim u vezi pozdravlja komunikaciju Europske komisije „Očuvanje sigurnosti opskrbe hranom i jačanje otpornosti prehrambenih sustava”;

29. treba ujednačiti kriterije koji se odnose na obveze informiranja i obavješćivanja javnosti, pogotovo u pogledu rokova za objavljivanje pojedinosti u vezi s programima potpore obuhvaćenima uredbama o izuzeću;

30. naglašava da se upravo usvojena reforma ZPP-a temelji na načelu supsidijarnosti te je stoga važno da se pravilima o državnim potporama poštuje to načelo, pri čemu ne smije doći do narušavanja tržišnog natjecanja među poljoprivrednicima u raznim državama članicama;

31. smatra da je bitno zadržati načelo supsidijarnosti, osobito kad je riječ o ulozi lokalnih i regionalnih vlasti, koje su najbliže lokalnim i regionalnim potrebama, koje imaju ključnu ulogu u upravljanju mjerama na lokalnoj razini.

Stoga predlaže:

Pojednostavljenje

32. da se države članice ne obvezuju da svake godine šalju informacije o događajima koji se mogu izjednačiti s prirodnim katastrofama, bolestima životinja i biljaka ili najezdama štetočina jer ako ih nacionalna tijela priznaju kao takve, nema potrebe da se o tome obavještava Komisija;

33. da se države članice ne obvezuju na objavljivanje informacija o pojedinačnim korisnicima potpore u iznosu manjem od 75 000 EUR za poljoprivrednu proizvodnju i 500 000 EUR za preradu i stavljanje na tržište poljoprivrednih proizvoda;

34. da se ne otežavaju postupci koji se odnose na dio o zajedničkoj ocjeni za prijavljene potpore;

35. da se predvidi mogućnost dodjele potpore za ulaganja putem Uredbe o skupnom izuzeću za poljoprivredu (ABER) ( 6 ) , čak i za proizvode iz jednog sektora, posebno ako je ta potpora namijenjena ublažavanju posljedica događaja koji se mogu izjednačiti s prirodnim katastrofama ili naknadi štete uzrokovane bolestima životinja ili biljaka ili štetnim organizmima;

36. da se osigura pristup po načelu „jedinstvenog šaltera” za prijavu državne potpore u nacionalnim strateškim planovima iz Uredbe (EU) 2021/2115;

37. da se definira lex specialis za primjenu Uredbe o potporama de minimis u poljoprivredi s obzirom na velike razlike između poljoprivrednog sektora i drugih sektora. Konkretno, traži se da se gornja granica za de minimis potpore poveća na 50 000 EUR za trogodišnje razdoblje i da se odredi iznos (npr. 1 000 EUR) ispod kojeg se ne primjenjuje Uredba o potporama de minimis (potpora u vrlo malom iznosu);

38. da se za poljoprivredni sektor izmijeni Uredba o potporama de minimis tako da bude jednostavnija, posebno da se ukloni kontrola zahtjeva za jednog poduzetnika;

39. da se državama članicama prepusti definiranje poduzeća u teškoćama;

40. da se pojednostave administrativni postupci za potpore lokalnim vlastima, posebno kada su one korisnici mjera državne potpore. Konkretno, traži se da ih se ne kvalificira kao velika poduzeća;

41. da se uspostave jednostavniji postupci za lokalne i regionalne vlasti kako bi se one u prvom redu mogle baviti lokalnim i regionalnim potrebama i hitnim situacijama;

42. da se pojednostave postupci dodjele državnih potpora za mjere oglašavanja i promocije, posebno kako se generičke institucionalne promidžbene aktivnosti koje se ne odnose na određene robne marke i koje potrošače ne potiču na kupnju određenog proizvoda ne bi smatrale potporom;

43. pojednostavljeni troškovi trenutno su u skladu s pravilima o državnim potporama samo ako su obuhvaćeni mjerama potpore koja se sufinancira sredstvima EU-a. Traži se da se korištenje pojednostavljenih mogućnosti obračuna troškova omogući bez obzira na sufinanciranje EU-a. Čini se da ne postoji valjan razlog da se nastave primjenjivati različite metode za izračun prihvatljivih troškova ovisno o izvoru financiranja potpore;

Ekologizacija

44. da se poljoprivrednim i šumarskim gospodarstvima, posebno mikropoduzećima, pomaže u zelenoj tranziciji;

45. da se osigura odgovarajuća fleksibilnost u primjeni pravila o državnim potporama u slučaju kriza, kao što su one nastale zbog pandemije bolesti COVID-19 i rata u Ukrajini, utvrđivanjem odgovarajućih i usklađenih gornjih granica potpore kako bi poljoprivrednici mogli nastaviti proizvoditi hranu, a potrošači mogli uživati pravedne potrošačke cijene; to se može postići i pojednostavljenjem postupaka primjene i dodjele potpora, uz istodobno smanjenje birokracije, posebno za krajnje korisnike;

46. da se pojednostave određeni postupci za dodjelu državnih potpora za ulaganja u proizvodnju energije iz obnovljivih izvora, posebno u pogledu opsega poticaja;

47. da se uvedu više stope ulaganja za MSP-ove u poljoprivredi koji ulažu u zelenu tranziciju;

48. da se uvede ad hoc potpora za sekvestraciju ugljika u poljoprivredi kako bi se poljoprivrednicima osigurala naknada za tu važnu zadaću;

49. Odbor smatra da fragmentiranost poljoprivrednih gospodarstava negativno utječe na njihov opstanak na tržištu i početak zelene tranzicije koju poljoprivredni sektor treba ostvariti;

Teritorijalna kohezija

50. da se nužno redefinira pojam MSP-a u poljoprivrednom sektoru i preispita definicija mikropoduzeća iz članka 2. stavka 3. Priloga I. Uredbi (EU) br. 702/2014 radi stvaranja nove ad hoc definicije za poljoprivredni sektor s obzirom na posebnosti tog sektora. Stoga predlaže da se uvede definicija nove vrste mikropoduzeća u poljoprivredi;

51. da se pruža potpora malim i srednjim poduzećima u sektorima poljoprivrede i šumarstva u planinskim i izoliranim područjima i najudaljenijim regijama zbog njihove uloge zaštite i očuvanja krajolika;

52. da se dodijeli premija za očuvanje i zaštitu staništa MSP-ovima u poljoprivrednom sektoru koji ispunjavaju parametre iz točke 50. i koji se nalaze u planinskim ili izoliranim područjima ili područjima u nepovoljnom položaju kako su ih definirale države članice u svojim nacionalnim strateškim planovima;

53. da se poduzećima u visokim planinskim područjima omogući kupnja zemljišta iznad granice od 10 % ukupnih prihvatljivih rashoda dotične operacije, kako je utvrđeno u članku 73. stavku 3. točki (c) Uredbe (EU) 2021/2115, kako bi se omogućila konsolidacija zemljišta potrebna za održavanje gospodarske aktivnosti tih poduzeća i izvršavanje njihovih zadaća zaštite i očuvanja krajolika;

54. da se šumarskom sektoru omogući da koristi postupak izuzeća od obveze obavješćivanja izvan intervencija u okviru nacionalnog strateškog plana;

55. isto tako, kad je riječ o šumarskom sektoru, da se infrastrukturne intervencije automatski NE smatraju potporama ako se odnose na neproduktivna ulaganja;

56. da se izmijene postojeća pravila za upravljanje rizikom, posebno snižavanjem na 20 % praga za štetu za definiciju događaja koji se mogu izjednačiti s prirodnim katastrofama, kako je predviđeno Uredbom (EU) 2021/2115;

57. da se predvidi povećanje praga odštete za subvencionirana osiguranja i druge instrumente za upravljanje rizicima, u skladu s člankom 76. Uredbe (EU) 2021/2115. Taj bi prag trebao biti kompatibilan sa zadržavanjem sadašnjih troškova osiguranja poljoprivrednih gospodarstava;

58. da potpora za naknadu štete koju su prouzročile zaštićene životinje bude izuzeta od obveze prijave;

59. da za takvu štetu postoji mogućnost isplate naknade za gubitak prihoda, kao što je već predviđeno za štetu koja dovodi do gubitka sredstava za proizvodnju;

60. da, osim štete koju su prouzročile zaštićene životinje, bude moguća i naknada štete koju prouzroče druge životinje, pri čemu definiciju tih životinja treba prepusti nacionalnim, regionalnim i lokalnim tijelima jer se to razlikuje od zemlje do zemlje;

61. da se institucionalne promotivne mjere koje se ne odnose na određene robne marke NE smatraju potporom;

62. potrebno je osigurati odgovarajuću potporu za osnivanje poduzeća koja se bave nepoljoprivrednim aktivnostima u ruralnim područjima, a gornju granicu ograničenog iznosa potpore uskladiti s analognom gornjom granicom za osnivanje poljoprivrednih poduzeća (100 000 EUR). Budući da je riječ o vrlo ograničenim iznosima, nema razloga za različit pristup kojim se diversifikacija u nepoljoprivrednim gospodarstvima stavlja u nepovoljniji položaj;

63. da bi se pomoglo MSP-ovima koji se koriste projektima lokalnog razvoja pod vodstvom zajednice (CLLD) ili projektima operativnih skupina, pozivamo na: — proširenje područja primjene na lokalne vlasti, lokalne akcijske grupe, sveučilišta i druga tijela bez obzira na veličinu s obzirom na veliku raznolikost tih projekata u kojima sudjeluju i međusobno surađuju brojni raznoliki subjekti, — povećanje ukupnog ograničenog iznosa potpore koja se dodjeljuje po projektu na 300 000 EUR za projekte lokalnog razvoja pod vodstvom zajednice i na 500 000 EUR za projekte operativnih skupina u okviru Europskog partnerstva za inovacije.

Bruxelles, 28. travnja 2022. Predsjednik Europskog odbora regija Apostolos TZITZIKOSTAS

(1) Uredba (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).

(2) Commission Staff Working Document: Evaluation of the instruments applicable to State aid in the agricultural and forestry sectors and in rural areas (Radni dokument službi Komisije: Evaluacija instrumenata primjenjivih na državne potpore u sektorima poljoprivrede i šumarstva i u ruralnim područjima).

(3) Uredba (EU) 2021/2115 Europskog parlamenta i Vijeća od 2. prosinca 2021. o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage uredbi (EU) br. 1305/2013 i (EU) br. 1307/2013 (SL L 435, 6.12.2021., str. 1.).

(4) SL C 440, 18.12.2020., str. 20.

(5) SL C 37, 2.2.2021., str. 22.

(6) Uredba Komisije (EU) br. 702/2014 оd 25. lipnja 2014. o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 193, 1.7.2014., str. 1.).